নুঙ্গির বাজি ব্যবসায়ী বিশ্বজিৎ মণ্ডলের বক্তব্য, 'ছাপোষা মানুষের হাতে টাকার অভাব রয়েছে। তাই এই বছর ক্রেতার সংখ্যা কম ছিল। বাজির দাম খুব বেশি বাড়েনি, কিন্তু সার্বিক কেনাবেচার পরিমাণ কমে গিয়েছে।' বিশ্বজিৎ নুঙ্গির সেই হাতেগোনা ব্যবসায়ীদের অন্যতম, যিনি জিএসটি দিয়ে বাজির ব্যবসা করেন। শিবকাশী থেকে বাজি আমদানি করেন। বিশ্বজিতের পর্যবেক্ষণের সঙ্গে মিলে যাচ্ছে চম্পাহাটির বাজি নির্মাতা অর্জুন মণ্ডলের বক্তব্য। চম্পাহাটির এই যুবক নিজেই তুবড়ি, রংমশাল, ফুলঝুরি তৈরি করেন। অর্জুনের কাছ থেকে পাইকারি দরে বাজি কিনে অন্যত্র বিক্রি করে ব্যবসায়ীরা। অর্জুনের কথায়, 'গত বছরের তুলনায় আমি নিজে অন্তত ৪০% কম বাজি বিক্রি করেছি। এই বছর বাজি অনেক কম বিক্রি হয়েছে।'